钦定古今图书集成/明伦汇编/氏族典/第243卷 > 张伯端
## 钦定古今图书集成/明伦汇编/氏族典/第243卷 > 张伯端

按《尚友录》：伯端，天台人，少好学，神宗熙宁间游蜀，遇
刘海蝉，授金液还丹火候之诀，乃改名用成，字平叔，
号紫阳。尝与一禅师善，约同瞑目出神，往扬州观琼
花。紫阳曰：“可折一枝为记。”禅师曰：“诺。”及归，紫阳出花
示弟子把翫，禅师手袖皆空。弟子等问其故，紫阳曰：
“我金丹大道，性命兼修，谓之阳神；彼不兼修，命谓之
‘阴神’”，阴神不能动物。英宗治平间，访扶风马处厚于
河东，以所著《悟真篇》授处厚曰：“愿公流布此书，当有
因书而会意者。”元丰元年夏，趺坐而化，年九十九。